《短歌行》
魏晋·傅玄

长安高城，层楼亭亭。
干云四起，上贯天庭。
蜉蝣何整，行如军征。
蟋蟀何感，中夜哀鸣。
蚍蜉愉乐，粲粲其荣。
寤寐念之，谁知我情。
昔君视我，如掌中珠。
何意一朝，弃我沟渠。
昔君与我，如影如形。
何意一去，心如流星。
昔君与我，两心相结。
何意今日，忽然两绝。

作者简介：傅玄（217~278年），字休奕，北地郡泥阳（今陕西铜川耀州区东南）人，西晋初年的文学家、思想家。 出身于官宦家庭，祖父傅燮，东汉汉阳太守。父亲傅干，魏扶风太守。